Monday, March 16, 2015
KABAELAN KEN TALENTO DAGITI UBBING, NAIPAKITA ITI “LAING TI TALUGADING
Cabugao, Ilocos Sur – Naaramid ti maikadua a parang (Marso 14, 2015) ti “Laing ti Talugading, Show Me, What You’ve Got”, kabarbaro a programa ti LGU-Cabugao nga idauluan ni Mayor Edgardo “Ediboy” S. Cobangbang, Jr. a maysa kadagiti naisangayan nga aktibidad a pangparagsak iti umadani a panagpiesta ti ili (Ragsak Cabugao Festival 2015) inton Abril 21-25, 2015 ken mangtakuat/mangmuli kadagiti aglemlemmeng a talento/kabaelan iti amin a benneg ti kagimongan dagiti umili iti Cabugao, Ilocos Sur tapno pakairanudan dagitoy.
Agduduma ti klasena iti naiparang a maisalip ken nabuya a kas iti panagkanta, panagsala (Folk Dance), Rap ken Gymnastic.
Nairugi ti nadakamat a pakontes idi Marso 7, 2015 (rabii ti Sabado) idiay Auditorium ti Cabugao Central Park (CCP) ket maikadua a Sabado ti pakontes iti Marso 14, 2015 a no sadino a ditoy ket nagbuyaan manen ti naruay nga umili gapu iti makaparay-aw/makaliwliwa a parang dagiti nagpartisipar iti dayta a sardam.
Maaramid ti pakontes iti dua a nabatbati pay a Sabado. Iti umuna, ket nagsasalipan dagiti agad-adal iti Sekundaria iti ili (private ken public) ket napili dita iti tallo a kangrunaan a nakisalip (Elimination) a maisagana a Finalist para iti Grand Finals a naituding a maaramid inton Abril 22, 2015.
Napasamak ti “Laing ti Talugading” iti maikadua a Sabado ket binukel dagiti nagsasalip dagiti agad-adal iti nadumaduma a pagadalan-Elementaria iti ili.
Iti maikatlo a Sabado, naituding nga “Open for all” daytoy a pasalip ken buklento met ti Non-Government Agencies (NGA’s) ken NGO’s dagiti agsasalisal iti maikapat a Sabado ti bulan ti Marso 2015.
Kas iti umuna a Sabado a pannakaaramid ti “Laing ti Talugading”, nagpaay manen a Program Hosts da Ms. Odette V. Somera ken ni Mr. Dharen Jake R. Garcia, agpada a mangisursuro ken buklen dagiti nagpaay a Hurado dagiti maresrespeto iti kabaelanda iti kastoy a tay-ak ti pagsasalipan. # (Web In-Action)
Posted by Bayan ng Cabugao, Ilocos Sur at 11:16 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn